ઔરંગઝેબનું જીવન અને રાજનીતિ એટલે ઇસ્લામનો જ અજેન્ડા. ઇસ્લામી નિયમો અનુસાર ઝરૂખાદર્શન (બાદશાહ સવારના વખતમાં મહેલના ઝરૂખામાં ઊભો રહી પ્રજાને દર્શન આપે તે રજવાડી પ્રથા), "સજદા" (દંડવત્ પ્રણામ) બંધ કરાવ્યું, કારણ કે દંડવત્ માત્ર અલ્લાહને જ હોય, મનુષ્યને નહીં. માટે, હિંદુ જ્યોતિષીઓને નોકરીમાંથી છૂટા કર્યા. તુલાવિધિ (શાસકનું વજન કરી પછી સોના-ચાંદી, અનાજ જેમાં વજન થયું હોય તે દાન કરવું. તેનો આશય શાસકના દીર્ઘાયુનો રહેતો) બંધ કરાવી. રૂપજીવિનીઓ અને નર્તકીઓને નગરમાંથી બહાર કાઢી કે લગ્ન કરી સંસાર માંડવા ફરમાન કર્યું હતું તથા સંગીત પર પણ પ્રતિબંધ પણ મૂક્યો હતો. અકબર અને તેના પછીના બાદશાહોના વખતમાં ધાર્મિક સૌહાર્દ પછી આટલી આક્રમકતા વિશે જાણી કોઈને પ્રશ્ન થાય પણ ખરો કે શું ઔરંગઝેબનાં આવાં આકરાં પગલાંઓનો કોઈએ વિરોધ નહિ કર્યો હોય? હા! કર્યો હતો! રાજ્યના સંગીતકારોએ સંગીત પરના પ્રતિબંધ પછી તેનો વિરોધ કરવા જુલુસ કાઢ્યું. તેઓ રોતા-કકળતા બાદશાહના મહેલ પાસેથી પસાર થયા. તે સમયે ઔરંગઝેબ મહેલની અટારીમાં ઊભો હતો. તેણે માણસ મોકલી કારણ પુછાવ્યું, તો સંગીતકારોએ કહ્યું કે બાદશાહના શાસનમાં સંગીતનું ખૂન થયું છે. તેથી સંગીતને દફનાવવા જઈ રહ્યા છીએ. તો ઔરંગઝેબે સામું કહેવડાવ્યું કે ભલે સંગીતનું ખૂન થયું હોય અને તમે સંગીતને દફનાવવા જાવ છો, પણ તેને એટલું ઊંડું દફનાવજો કે ફરીથી બહાર ન આવે! આ હતી ઔરંગઝેબની નીતિરીતિ.